Þingræður haldnar á Alþingi Íslendinga



Herra forseti. Það eru aðeins örfá orð út af því, sem hv. þm. Borgf. sagði, að svona þál. er vitanlega fullkomin undanþáguheimild fyrir ríkisstjórnina. Ég vil einnig benda á það, að sjálf fjárupphæðin skiptir ekki miklu máli hér. En það mundi enginn hv. þm. hafa samþ. á sinni tíð 30% verðtoll á cellophanpappír, ef það efni hefði þá verið notað í umbúðir utan um fisk til útflutnings. En þessi verðtollur á cellophanpappír er miðaður við það; að hann sé notaður í umbúðir utan um súkkulaði og brjóstsykur. Þingið hefur áður afgr. ákvæði um toll á sambærilegum vörum, og 8% tollur er það, sem svarar til þeirra reglna, sem þingið hefur fallizt á. Og hér er gert ráð fyrir að lækka tollinn á cellophanpappír niður í 8%. Ég hygg því, að þetta mál geti ekki valdið neinum ágreiningi í þinginu.



Ég býst við, að það sé rétt hjá hæstv. ráðh., að málið hafi fengið góðan undirbúning utan þingsins. Þessa rökst. dagskrá, sem nú er fram komin, hygg ég vera áminning til hæstv. forseta fyrir þá lögleysu, sem hann hefur haft í frammi. Ég mun því greiða atkv. með rökst. dagskránni sem slíkri. - Viðvíkjandi því, sem hæstv. ráðh. sagði um, að Keldur mundu missa framlag Rockefellerstofnunarinnar, þá er það algerlega á hans ábyrgð. Ég bauð honum upp á samstarf um, að Keldur yrðu teknar út, en hann neitaði.

Menntmrh. (Brynjólfur Bjarnason) : Það er því meiri ástæða til að fella þessa dagskrártillögu, eftir að hafa heyrt ræðu hv. 6. þm. Reykv., þar sem hann segir, að dagskráin sé vantraust á forseta fyrir að fara að þingsköpum. Þess hefur verið óskað, að málið fengi afgreiðslu á þinginu, og ég veit ekki betur en það sé eitt af þeim málum, sem samkomulag var gert um. Hvað varðar það, sem hv. 6. þm. Reykv. sagði um Keldur, vil ég taka það fram, að ég taldi 15. gr. svo nauðsynlega, svo og frv. í heild, að vitanlega gat ég ekki fallizt á, að taka það ákvæði út úr því. Ég hélt, að frv. næði fram að ganga, og ég hélt, að um þetta hefði verið samið, svo að sú hætta, sem stafar af því að samþ. ekki frv., er því á ábyrgð hv. 6. þm. Reykv. Hitt er svo annað mál, að ef deildin fellir frv. og stofnar þannig þessu máli í hættu, mun ríkisstj. reyna að afstýra því.



Ég hef ekki séð ástæðu til að fara á fund menntmn., enda hef ég aldrei vitað eins hlægilega aðferð á 25 ára starfsferli sem þm. En ég vil bara segja það, að svo hlægileg sem aðferðin hefur verið, þá er hún þó alveg í stíl við framkomu forseta og menntmrh. Þetta frv. er hættulegt, það er byggt á einberum dónaskap. Reynt hefur verið að halda því fram, að rannsóknarstöðin á Keldum missti Rockefellerpeningana, ef frv. yrði fellt. En það er bara vitleysa. Þjóðin hefur ekkert með þessa peninga að gera. Það er undarlegt, hvernig unglingar nú gera kröfu til að kallast vísindamenn, þótt þeir hafi engan rétt til þess, bara vegna þess að hér hafa verið peningar. Einn þessara manna hefur tekið bók eftir frægan látinn mann, haft endaskipti á henni og snúið öllu við og vill svo vera vísindamaður fyrir að hafa snúið Flóru við: Slík vinnubrögð eru táknræn fyrir það fólk, sem hæstv. menntmrh. dregur að sér. Ég vona svo, ef dagskráin verður samþ., að hægt verði að kryfja til mergjar störf menntmrh.



Ég lít engan veginn á þessa dagskrá sem vantraust á forseta og segi því já.



Með skírskotun til grg. hv. 1. þm. N.-M. segi ég já.



Með skírskotun til hv. 1. þm. N.-M. segi ég já.



Ég greiði atkv. með dagskránni með fullu vantrausti á hæstv. forseta. og öllum þeim, sem að þessu frv. standa.